**Povzetek revizijskega poročila *Pravilnost poslovanja Okrožnega sodišča v Ljubljani***

Računsko sodišče je revidiralo *pravilnost poslovanja Okrožnega sodišča v Ljubljani v letih 2013 in 2014*. Temeljni predpis za delovanje Okrožnega sodišča v Ljubljani je Ustava Republike Slovenije. Delovno področje, organizacijo in poslovanje sodišč ureja Zakon o sodiščih. Cilj revizije je bil izrek mnenja o pravilnosti poslovanja Okrožnega sodišča v Ljubljani v letih 2013 in 2014.

Računsko sodišče je o pravilnosti poslovanja Okrožnega sodišča v Ljubljani v letih 2013 in 2014 izreklo *mnenje s pridržkom*, ker Okrožno sodišče v Ljubljani ni poslovalo v skladu s predpisi v naslednjih primerih:

* na delovna mesta je razporedilo javne uslužbence, ki niso izpolnjevali s sistemizacijo določenih pogojev; odredilo je delo preko polnega delovnega časa, kljub temu da za to niso bili izpolnjeni pogoji; v pogodbi o zaposlitvi ni uredilo obveznosti opravljanja izmenskega dela javnega uslužbenca; zaposlenim je nepravilno obračunalo in izplačalo dodatke pri plačah; ni določilo meril za izbiro kandidatov v postopku za zasedbo delovnega mesta; v sistemizaciji ni določilo posebnosti glede razporeditve delovnega časa; zaposlenemu je previsoko obračunalo in izplačalo stroške prevoza na delo in z dela;
* proračunska sredstva je porabilo za namene, ki niso nujni za izvajanje njegovih nalog; ni preverilo pravne podlage in višine obveznosti pred izplačilom; obveznosti je prevzelo brez sklenjene pisne pogodbe;
* v postopku javnega naročanja merilo ni bilo smiselno povezano s predmetom javnega naročila; določila okvirnega sporazuma je uporabilo neprimerno glede na namen in naravo predmeta naročila; ni izvedlo javnega naročila za izbiro vročevalca;
* izven predpisanega roka je izdalo sklep o stroških brezplačne pravne pomoči;
* ni pridobilo soglasja upravljavca nepremičnine za izvedbo investicijskega vzdrževanja;
* načina izvajanja zadev sodne uprave ni prilagodilo določbam Zakona o sodiščih;
* ni pridobilo soglasja predsednika višjega sodišča za organizacijo dežurstev izven poslovnega časa.

Računsko sodišče je Okrožnemu sodišču v Ljubljani podalo *priporočili* za izboljšanje poslovanja in zahtevalo predložitev *odzivnega poročila*, v katerem mora Okrožno sodišče v Ljubljani izkazati ureditev izmenskega dela v splošnih aktih, pričeti s postopkom sprememb pogodb o zaposlitvah z zaposlenimi glede določitve delovnega časa v izmenskem delu in z odpravo nepravilnosti zaradi previsoko obračunanih in izplačanih povračil stroškov prevoza na delo in z dela, pričeti s postopkom po 3.a členu Zakona o sistemu plač v javnem sektorju zaradi nepravilno obračunanih in izplačanih plač zaposlenim ter uskladiti način izvajanja zadev sodne uprave z določbami Zakona o sodiščih.

Ljubljana, 2. avgusta 2016